**Cwestiynau Cyffredin**

* **Beth yw bwriad y cwrs?**

Mae llyfrau yn llesol, yn enwedig i blant a phobl ifanc wrth iddynt geisio deall a dysgu am y byd o’u cwmpas. Gall llyfrau da fod yn gwbl hudolus gan gludo’r darllenydd i fydoedd gwahanol drwy rym geiriau a dychymyg yn unig. Daw cymeriadau ffuglennol yn ffrindiau da i’r darllenwyr am sbel, gan gynnig cysur, ysbrydoliaeth ac arweiniad mewn bywyd. Yn ôl adroddiad diweddar gan y [National Literacy Trust](https://literacytrust.org.uk/research-services/research-reports/children-and-young-peoples-reading-in-2020-before-and-during-the-covid-19-lockdown/), nododd 3 o bob 5 plentyn fod darllen yn gwneud iddynt deimlo yn hapusach, gyda hanner y plant yn nodi fod darllen yn eu galluogi i freuddwydio am y dyfodol. Ond beth all ddigwydd os nad yw plentyn yn adnabod eu hunain a’u teuluoedd yn y llyfrau sydd ar gael?

Bydd y cwrs hwn yn gam ymarferol er mwyn sicrhau fod llyfrau Cymraeg i blant a phobl ifanc yn berthnasol i pob plentyn yng Nghymru. Drwy gynnig hyfforddiant i awduron â phrofiadau byw perthnasol, y gobaith yw cyhoeddi mwy o lyfrau fydd yn cynnwys straeon ysbrydoledig am gymeriadau o amryw o gefndiroedd ethnig, cymeriadau sydd yn byw ag anableddau, a phortreadau o deuluoedd sydd yn cynnwys aelodau LHDTC+. Bydd llyfrau amrywiol hefyd yn sicrhau fod plant Cymru gyfan yn cael eu cyflwyno i’r amrywiaeth bendigedig o gymunedau a chefndiroedd teuluoedd sydd yn bodoli, gan anelu i greu cenedlaethau mwy caredig ac eangfrydig i’r dyfodol.

Bydd y cwrs yma yn dwyn ynghyd unigolion o liw (o gefndiroedd Du, Asiaidd neu leiafrif ethnig arall); unigolion sydd yn byw ag anableddau neu salwch (meddyliol neu gorfforol); unigolion sy’n uniaethu fel LHDTC+; neu unigolion fydd yn gallu esbonio yn eu geiriau eu hunain sut all eu profiadau bywyd unigryw gyfrannu tuag at ein hamcan o greu diwylliant llenyddol mwy cynhwysol ac amrywiol er budd ein darllenwyr ifanc. Nid oes angen profiad blaenorol o ysgrifennu cyn ymgeisio am le ar y cwrs hwn, na Chymraeg perffaith! – dim ond yr awydd i greu straeon ardderchog a’r potensial i greu gwaith o safon fydd yn cyfareddu plant a phobl ifanc.

* **Beth fydd yn digwydd ar y cwrs?**

Gan gychwyn ar y prynhawn dydd Llun, bydd y criw o awduron a’r tiwtor yn cychwyn y cwrs drwy drafod eu hoff lyfrau amrywiol i blant hŷn a phobl ifanc. Gan archwilio’r elfennau gorau o’r llyfrau dan sylw, byddwn yn gosod seiliau ar gyfer datblygu gwaith gwych ein hunain yn ystod yr wythnos.

Drwy weithdai grŵp, sgyrsiau un-i-un, darlleniadau a sgyrsiau gan awduron gwadd ac unigolion o’r diwydiannau creadigol, bydd y cwrs yn rhoi arweiniad ar sut i adeiladu ar eich crefft ysgrifennu creadigol er mwyn creu straeon i blant hŷn (8-12) a phobl ifanc (12+).

Ar ôl y cwrs, bydd Llenyddiaeth Cymru a Chyngor Llyfrau Cymru yn annog y rhwydwaith newydd o awduron i gadw mewn cysylltiad drwy gyfarfodydd digidol i drafod syniadau, heriau ac i rannu gwaith ar y gweill. Bydd cyfleoedd pellach i ddatblygu yn cael eu rhannu yn gyson er mwyn sicrhau fod yr awduron yn parhau i ysgrifennu yn yr hir dymor, a hyd yn oed mynd ymlaen i gyhoeddi eu gwaith.

* **Pwy sydd yn gymwys i ymgeisio am y cwrs hwn?**

Mae’r cwrs hwn ar gyfer unigolion 18 oed neu hŷn, ac ar gyfer unigolion sydd yn ystyried eu hunain fel rhywun sydd yn cael eu tangynrychioli yn y byd llenyddiaeth a chyhoeddi yng Nghymru. Byddwn yn eich gwahodd i esbonio pam eich bod yn gymwys i ymgeisio am y cyfle hwn yn eich geiriau eich hun. Rydym â diddordeb penodol mewn denu unigolion o liw neu o gefndiroedd ethnig amrywiol; unigolion sydd yn byw ag anableddau neu salwch (corfforol neu feddyliol); unigolion o gefndiroedd incwm isel, unigolion LHDTC+ neu unigolion sydd yn ail-afael yn eu Cymraeg ac yn awyddus i fagu hyder drwy ymarfer yr iaith.

Mae croeso i chi [gysylltu â ni](https://www.llenyddiaethcymru.org/contact/) cyn ymgeisio i dderbyn arweiniad.

* **Oes angen profiad arnaf i ymgeisio? Neu ydw i yn *rhy* brofiadol?**

Rydym yn bennaf chwilio am ymgeiswyr sydd â **photensial** o fewn y byd cyhoeddi i blant hŷn a phobl ifanc. Nid oes raid i chi fod â phrofiad blaenorol o ysgrifennu, dim ond syniadau da ac angerdd tuag at eich gwaith ysgrifennu.

Os ydych chi yn awdur lled-brofiadol eisoes, efallai eich bod yn wynebu rhwystrau sydd yn eich atal rhag datblygu yn bellach. Neu efallai eich bod yn barod i arbrofi â dull, genre neu iaith newydd o fewn eich ysgrifennu. Bydd gan bawb ddiffiniad gwahanol o’r gair ‘profiad’ yng nghyd-destun eich gwaith ysgrifennu. Felly os nad ydych chi yn siŵr p’un ai yw’r cwrs hwn yn addas i chi ar y cam hwn o’ch gyrfa fel awdur, [cysylltwch â ni am sgwrs](https://www.llenyddiaethcymru.org/contact/).

* **Oes cost am y cwrs hwn?**

Nag oes. Mae’r rhan fwyaf o gyrsiau Tŷ Newydd â chost i’w mynychu, ond mae ambell gwrs neu weithgaredd strategol ar gael yn rhad ac am ddim i awduron drwy broses ymgeisio gystadleuol.

Bydd yn rhaid ystyried eich costau teithio i, ag o’r ganolfan. Os yw hyn yn peri problem, cysylltwch â ni am sgwrs.

* **Allwch chi roi mwy o wybodaeth ymarferol am Tŷ Newydd ac am y cwrs?**

Gallwch ddod o hyd i fwy o wybodaeth am Ganolfan Ysgrifennu Tŷ Newydd, sy’n cael ei rhedeg gan Llenyddiaeth Cymru, yma [ar ein gwefan](https://www.tynewydd.cymru). Gallwch weld lluniau a darllen blogiau wedi eu hysgrifennu gan awduron sydd wedi ymweld yn y gorffennol. Mae Tŷ Newydd wedi ei leoli yng Ngwynedd rhwng y môr a’r mynyddoedd – dafliad carreg o Barc Cenedlaethol Eryri ac o Benrhyn Llŷn – sydd yn Ardal o Harddwch Naturiol Eithriadol.

Ar gyfer y cwrs hwn, bydd croeso i’r awduron gyrraedd rhwng 2.00 pm – 5.00 pm ar ddydd Llun 25 Ebrill 2022, a bydd y cwrs yn dod i ben ar ôl cinio, tua 2.00 pm, ar ddydd Gwener 29 Ebrill. Mae cyfarwyddiadau teithio i’w weld [ar ein gwefan](https://www.tynewydd.cymru/dewchohydini/), a gallwn eich helpu i gyrraedd Tŷ Newydd o orsafoedd trên Cricieth a Bangor.

Bydd yr awduron yn derbyn ystafell wely yr un ar gyfer yr wythnos. Mae ambell ystafell yn en-suite, ac eraill yn rhannu ystafelloedd ymolchi. Bydd yr ystafelloedd gwely yn cael eu cynnig ar hap.

Bydd eich holl brydau bwyd yn cael eu darparu i chi gan ein cogydd preswyl, gan gynnwys brecwast hunan-wasanaeth, cinio steil bwffe, pryd nos poeth gyda phwdin, a digon o fyrbrydau yn cynnwys cacenni a bisgedi cartref. Gallwn baratoi prydau bwyd i bob math o anghenion diet neu alergeddau bwyd gwahanol.

Rydym yn gobeithio y bydd digon o amser rhydd i chi yn ystod y cwrs i fwynhau’r ardal, ac i ymlacio yn y ganolfan. Ond byddwn yn gofyn yn garedig i chi i fynychu’r holl ddigwyddiadau fydd yn cael eu trefnu fel rhan o gynnwys y cwrs, a bydd amserlen fanwl yn cael ei darparu.

* **Mae gen i anabledd neu salwch all ei gwneud yn anodd i mi gymryd rhan yn y cwrs, allwch chi helpu?**

Gallwn. Mae tîm Llenyddiaeth Cymru bob amser ar gael i drafod unrhyw bryderon neu geisiadau o flaen, ac yn ystod y cwrs. I unigolion mewn cadair olwyn neu ag anghenion symudedd, mae gennym ni ystafell wely hygyrch a gallwn groesawu cynorthwyydd personol. Cysylltwch â ni i drafod unrhyw anghenion o’r fath.

* **Pryd fydda i yn cael gwybod os yw fy nghais wedi bod yn llwyddiannus?**

Byddwn yn rhoi gwybod canlyniad y broses ddethol o fewn pythefnos i’r dyddiad cau o 11 Chwefror 2022.

* **Os y bydda i yn aflwyddiannus, a fydda i yn derbyn adborth?**

Gan ein bod yn disgwyl nifer uchel o geisiadau, efallai na fydd modd i ni ddarparu adborth personol i bob cais. Fodd bynnag lle gallwn, byddwn yn ymgeisio i roi llinell o adborth neu gyngor unigol ar gyfleoedd eraill tebyg neu addas i chi gan Llenyddiaeth Cymru neu bartneriaid eraill.

Rydym yn ymwybodol y gall derbyn newyddion eich bod wedi bod yn aflwyddiannus gael effaith negyddol ar eich llesiant. Rydym yn rhoi ein gair y byddwn yn dangos parch ac yn rhoi sylw i bob cais unigol, gan ystyried bob ymgeisydd yn ofalus.

Bydd gan dîm bychan o staff Llenyddiaeth Cymru a Chyngor Llyfrau Cymru fynediad at eich gwaith creadigol. Yn unol â’n strategaeth dod o hyd i dalent a chyfeirio talent, mae posib y byddwn yn cysylltu â chi yn y dyfodol wrth i gyfleoedd eraill addas godi, yn seiliedig ar eich gwaith a’ch diddordebau. I alluogi Llenyddiaeth Cymru i gydymffurfio â’r ddeddf diogelu data (GDPR), gofynnwn i chi lenwi’r adran berthnasol ar ddiwedd y ffurflen gais i roi gwybod os nad ydych chi eisiau clywed gan Llenyddiaeth Cymru am gyfleodd yn y dyfodol.

Os oes gennych unrhyw gwestiynau pellach am y cwrs neu’r broses ymgeisio, cysylltwch â Llenyddiaeth Cymru am sgwrs anffurfiol ar y ffôn, dros ebost neu drwy Facebook Messenger.